Daar is niks vriendeliks vir die Wallabies in die Baai nieDie Nelson Mandelabaaistadion in die Baai, waar die Bokke nog nie verloor het nie. (Foto: nelsonmandelabaystadium.co.za) Vergeet van die spook van Loftus en van die hoogte bo seevlak op Ellispark wanneer die longe in die tweede helfte begin brand. Die Springbokke se grootste bondgenoot tuis is ŉ toetswedstryd in die Baai. Van die swakste Springbokspanne het daar welslae behaal met oorwinnings oor die All Blacks, Wallabies, Engeland, Ierland, Skotland, Argentinië, Italië en die Britse Leeus. Eers op St. Georgepark, die beroemde krieketveld en tuiste van die Crusaders-rugbyklub, toe in die Boet Erasmus-stadion, wat nou vervalle op pad van die lughawe af na die strandfront lê en wag om gesloop te word (dis reeds deur vandale gestroop) en sedert 2011 in die Nelson Nelson Mandelabaaistadion, waar die Bokke in vier toetse onoorwonne is. Die Bokke het wel met 14-elk teen Engeland gelykop gespeel, maar die All Blacks (18-5), Skotland (55-6) en Ierland (19-3) in die nuwe stadion geklop. ŉ Mens maak maar staat op die annale om na toetswedstryde op St. Georgepark te verwys. Die eerste rugbytoets tussen Suid-Afrika en Brittanje is op 30 Julie 1891 op St. Georgepark gespeel. Brittanje het met 4-0 gewen (die toerspan het net 1 punt in 20 wedstryde op toer afgestaan, teen Kaapstad in die eerste wedstryd nadat hulle ŉ paar weke lank op die skip op pad na Suid-Afrika was). Dit het eers maar swaar in Port Elizabeth gegaan, want die eerste drie toetse op St. Georgepark is al drie deur Suid-Afrika verloor. Die gety het eers in 1924 gedraai toe die Springbokke, wat die noemnaam die eerste keer op die toer van 1906/1907 deur die Britse Eilande gebruik het, met 3-3 teen die Britse Leeus gelykop gespeel het. Van toe af was dit klopdisselboom. Van die ouer garde sal beslis die Boet Erasmus-stadion onthou. Daar waar Springbokysters soos Willa Delport, Amos du Plooy, Hannes Marais, Hambly Parker, Gawie Carelse, Eben Olivier, Danie Gerber, Hennie le Roux, Frans Erasmus, Garth Wright en André Vos baie diep spore getrap het. Dit was nog altyd vir besoekende spanne ŉ stryd om daar te speel. Vooraf is hulle baie goed in die Vriendelike Stad ontvang, maar op ŉ Saterdagmiddag het hulle klokslag huis toe verlang. Die veld het van wes na oos gelê (of was dit andersom?) en in die eerste helfte het jy teen die son gespeel. Boonop het die wind ook byna baie altyd gewaai ‒ en as jy nie daarmee vertroud was nie, was die slag reeds vroeg geslaan. Saterdag is dit weer die Wallabies se beurt. Hulle het nog net vier toetswedstryde in die Baai gespeel en het al vier verloor.